Broj: 711-I-769-P-364-19/20-05-11

Zagreb, 22. svibnja 2020.g.

**Povjerenstvo za odlučivanje o sukobu interesa (u daljnjem tekstu: Povjerenstvo)**, u sastavu Nataše Novaković kao predsjednice Povjerenstva te Davorina Ivanjeka, Aleksandre Jozić-Ileković, Tončice Božić i Tatijane Vučetić kao članova Povjerenstva, na temelju članka 30. stavka 1. podstavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI), **u predmetu dužnosnice Blaženke Divjak, ministrice znanosti i obrazovanja**, na 86. sjednici, održanoj dana 22. svibnja 2020.g., donosi sljedeću:

**ODLUKU**

**Postupak za odlučivanje o sukobu interesa protiv dužnosnice Blaženke Divjak, ministrice znanosti i obrazovanja, neće se pokrenuti, s obzirom da okolnosti sastanka u Ministarstvu znanosti i obrazovanja, koje se navode u prijavi zaprimljenoj 24. prosinca 2019.g., same po sebi ne upućuju na moguću povredu odredbi ZSSI-a, a dopunu navoda prijave nije moguće zatražiti budući je prijava poslana neovlaštenim korištenjem tuđe e-mail adrese, što je predmet provjere nadležnih tijela.**

Obrazloženje

Dana 24. prosinca 2019.g. Povjerenstvo je putem informatičkog sustava zaprimilo prijavu protiv dužnosnice Blaženke Divjak, ministrice znanosti i obrazovanja. Prilikom slanja prijave podnositelj/ica je naveo ime i prezime podnositeljice i e-mail adresu. Prijava je zaprimljena u Povjerenstvu pod brojem: 711-U-4344-P-364/19-01-2.

Prijava sadržajno predstavlja bilješku/dopis sa sastanka održanog s ministricom znanosti i obrazovanja. U bilješci se navodi kako je održan sastanak s ministricom znanosti i obrazovanja na temu SIGME na kojem je konstatirana potrošnja financijskih sredstava na sustave koji koriste neke škole. Na sastanku se raspravljalo o potrebi uvođenja sustava koje će koristiti sve škole u sustavu te koristima koje će od digitalizacije školskih procesa imati škole i Ministarstvo znanosti i obrazovanja.

Uvidom u Registar dužnosnika utvrđeno je kako Blaženka Divjak obnaša dužnost ministrice znanosti i obrazovanja od 9. lipnja 2017.g. Člankom 3. stavkom 1. točkom 4. ZSSI-a propisano je da su predsjednik i članovi Vlade Republike Hrvatske (potpredsjednici i ministri u Vladi Republike Hrvatske) dužnosnici u smislu navedenog Zakona. Stoga je i Blaženka Divjak, povodom obnašanja navedene dužnosti, obvezna postupati sukladno odredbama ZSSI-a.

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka, Povjerenstvo donosi pisanu odluku. Člankom 39. stavkom 4. ZSSI-a propisano je kako se podnositelju prijave jamči zaštita anonimnosti.

Povjerenstvo je utvrdio kako su podaci u zaprimljenoj prijavi općeniti i neodređeni te iz istih ne proizlaze okolnosti koje bi, same po sebi, upućivale da bi dužnosnica Blaženka Divjak u konkretnoj situaciji povrijedila odredbe ZSSI-a. Stoga se Povjerenstvo e-mail dopisom obratilo podnositeljici, na dostavljenu e-mail adresu, u kojem je napomenulo kako Povjerenstvo sukladno članku 39. stavku 1. ZSSI-a može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. U svrhu postupanja po navedenoj prijavi, a kako bi se utvrdilo postoje li okolnosti koje upućuju na moguću povredu odredbi ZSSI-a, podnositeljica je pozvana da u danom roku predmetnu prijavu dopuni i specificira na način da navede za koje točno okolnosti prijavljuje dužnosnicu Blaženku Divjak, odnosno koja radnja ili radnje prijavljene dužnosnice upućuju da je ista počinila povredu odredbi ZSSI-a, s obzirom da to iz navoda same zaprimljene prijave nije moguće utvrditi.

Povjerenstvo je potom kontaktirala korisnica navedene e-mail adrese navodeći kako prijava koju Povjerenstvo navodi nije došla od nje osobno te da pretpostavlja kako se netko nepoznat koristio njenim osobnim podacima prilikom slanja predmetne prijave te da, pod materijalnom i kaznenom odgovornošću, izjavljuje kako prijava nije poslana od nje osobno niti ju je ona sastavila. Ista je potom upućena da se za neovlašteno korištenje osobnih podataka obrati nadležnoj Policijskoj upravi.

Povjerenstvo je potom kontaktirala Služba za sigurnost CERT-a – Odjel za nacionalni CERT, te Ministarstvo unutarnjih poslova – Odjel kibernetičke sigurnosti Policijske uprave Zagrebačke, kojima su dostavljeni svi traženi relevantni podaci kojima Povjerenstvo raspolaže u navedenom predmetu.

Slijedom navedenog, Povjerenstvo je utvrdilo kako je prijava zaprimljena 24. prosinca 2019.g. poslana neovlaštenim korištenjem tuđe e-mail adrese, a budući da okolnosti koje se u njoj navode same po sebi ne upućuju na moguću povredu odredbi ZSSI-a, Povjerenstvo je donijelo Odluku kao što je navedeno u izreci ovog akta.

PREDSJEDNICA POVJERENSTVA

Nataša Novaković, dipl. iur.

Dostaviti:

1. Dužnosnica Blaženka Divjak, elektroničkom dostavom
2. Objava na internetskoj stranici Povjerenstva
3. Pismohrana